## Nuria Montes anuncia l'elaboració d'un ambiciós estudi sobre l'economia de Castelló

*** La consellera d'Innovació, Indústria, Comerç i Turisme afirma que este estudi ajudarà a dissenyar les estratègies necessàries per al rellançament de l'economia provincial
* El nom d'este projecte és 'Horitzó Castelló: estratègia integral de l'economia i sectors productius de la província de Castelló' i tindrà un cost total de 100.000 euros**

La consellera d'Innovació, Indústria, Comerç i Turisme, Nuria Montes, ha anunciat que la Generalitat, juntament amb la Diputació provincial, finançarà la realització de manera urgent d'un estudi molt detallat sobre l'economia de Castelló. Es tracta del projecte 'Horitzó Castelló: estratègia integral de l'economia i sectors productius de la província de Castelló' el cost del qual ascendix a 100.000 euros, dels quals cada institució n'assumirà el 50 %.

Tal com ha matisat Montes, “este treball compta amb la col·laboració imprescindible de la Confederació Empresarial Valenciana (CEV) i de la Cambra de Comerç de Castelló, que són els encarregats de fer-ho i d'aportar coneixement i recursos propis”.

La finalitat d'este estudi és poder disposar d'una radiografia exacta de situació econòmica de la província de Castelló. “Es tracta -ha afirmat la consellera d'Innovació, Indústria, Comerç i Turisme- d'aconseguir una anàlisi exhaustiva en la qual es destaquen les debilitats i fortaleses dels sectors productius que ens permeta desenvolupar i implementar les estratègies necessàries per al rellançament de l'economia provincial”.

Per a Nuria Montes, “necessitem disposar d'una eina que ens ajude a recuperar una capacitat econòmica d'alt valor afegit i que té molt d'impacte sobre les xifres d'ocupació de la província. Comptem amb el suport de totes les associacions empresarials dels diferents sectors productius i amb el de la resta d'agents socials de la província. Cal tindre en compte que gràcies a este estudi es podran prendre mesures que, a mitjà, curt i llarg termini permeten consolidar Castelló com un dels territoris més sostenibles amb alt valor econòmic per a l'Estat espanyol”.

Nuria Montes ha conclòs assegurant que “encara que parlem d'un treball ambiciós, l'estudi està previst que es presente provisionalment durant el mes de juny i després de ser revisat tindrà una presentació oficial i definitiva durant el pròxim mes de setembre. En la segona presentació es podran incloure les dades de la temporada d'estiu que solen tindre molt d'impacte en tots els sectors econòmics de la Comunitat Valenciana”.

Fecha: 20/01/2024